作者：李甲
词牌/韵律：过秦楼

paragraphs: 卖酒炉边，寻芳原上，乱花飞絮悠悠。
已蝶稀莺散，便拟把长绳、系日无由。
谩道草忘忧。
也徒将，酒解闲愁。
正江南春尽，行人千里，苹满汀洲。
有翠红径里，盈盈似簇，芳茵禊饮，时笑时讴。
当暖风迟景，任相将永日，烂熳狂游。
谁信盛狂中，有离情、忽到心头。
向尊前拟问，双燕来时，曾过秦楼。